РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/248-18

19. октобар 2018. године

Б е о г р а д

З А П И С Н И К

34. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 19. ОКТОБРА 2018. ГОДИНЕ

Седница је почела у 11,15 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Милија Милетић, Радован Јанчић, Младен Лукић, Арпад Фремонд, Марјана Мараш, проф. др Миладин Шеварлић као и Звонимир Ђокић (заменик Јасмине Обрадовић).

 Седници нису присуствовали чланови Одбора: Јасмина Обрадовић, Жарко Богатиновић, Огњен Пантовић, Мирослав Алексић, Горан Јешић, Нада Лазић, Милорад Мирчић и Бранислав Михајловић.

Седници су присуствовали представници Министарства пољопривреде, шумарства и водопривреде: Данијела Милосављевић Остојић, помоћник министра, Бојан Живковић, помоћник директора Управе за аграрна плаћања, Љиљана Совиљ, Управа за шуме, Александра Мичета, Управа за пољопривредно земљиште, Драган Дедић, Управа за заштиту биља, Александра Савић, Републичка дирекција за воде, Ненад Доловац, Дирекција за националне референтне лабораторије, Ненад Терзић, Сектор за аграрну политику.

Пре утврђивања дневног реда, његову допуну предложио је проф. др Миладин Шеварлић везано за Закон о подстицајима у пољопривреди и руралном развоју и средствима која се издвајају за ту намену.

Одбор није прихватио предлог за допуну дневног реда (један за, девет није гласало).

Одбор је већином гласова (девет за, један против) усвојио следећи

Д н е в н и р е д

1. Разматрање Информације о раду Министарства пољопривреде, шумарства и водопривреде за трећи квартал 2018. године ( број 02-3189/18 од 15. октобра 2018. године).

Пре преласка на разматрање прве тачке дневног реда усвојени су записници 31, 32. и 33. седнице Одбора, које су одржане 15. јуна, 16. јула и 1. октобра, у тексту у коме су и предложени. ( девет за, један није гласао ).

Прва тачка дневног реда - Разматрање Информације о раду Министарства пољопривреде, шумарства и водопривреде за трећи квартал 2018. године ( број 02-3189/18 од 15. октобра 2018. године)

У уводним напоменама, Маријан Ристичевић је упознао присутне са састанком који је имао са председницом Владе при чему је наишао на разумевање за допунска средства сразмерно расположивом новцу из вишка буџета за ову годину. Влада планира да преусмери средства за подстицаје у пољопривреди и тако на одређен начин испоштује два закључка Одбора.

Данијела Милосављевић Остојић је укратко представила Информацију за трећи квартал 2018. године и истакла да је свеобухватан и да покрива све активности Министарства у извештајном периоду. Овај квартал је обележен нормативном активношћу, тј. радом на прописима и правилницима, које је Влада усвојила на предлог Министарства. Тренутно су у припреми Нацрт Закона о уређењу тржишта пољопривредних производа и Нацрт Закона о водама. Активности су усмерене и на спровођење одређеног броја споразума који су потписани са Либеријом, Републиком Кином и Индијом у одређеним областима у пољопривреди. Такође, на Влади је усвојен Закључак о усвајању Акционог плана за Преговарачко поглавље 11.

Бојан Живковић је изнео податке везано за рад Управе за аграрна плаћања за трећи квартал. Број решења који је урађен износи 35 037 и исплаћено је 5 134 508 827 динара. Дата је сагласност на 4 451 кредит чиме су пословне банке пласирале 6 339 814 414 динара пољопривредним произвођачима. Такође, тренутно се развија софтвер за обраду ИПАРД подстицаја који треба да омогући да обрада захтева бити прецизнија и бржа, а планира се да буде у функцији од следеће године.

У дискусији су учествовали народни посланици: Маријан Ристичевић, проф. др Миладин Шеварлић, Милија Милетић и Верољуб Матић.

Одбор је већином гласова (осам за, један није гласао), а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за трећи квартал 2018. године и одлучио да јe прихвати.

 Пошто других питања и предлога није било, седница је закључена у 12,10 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић